Document ID: 32012L0032

DIRETTIVA TAL-KUMMISSJONI 2012/32/UE
tal-25 ta’ Ottubru 2012
li temenda d-Direttiva tal-Kunsill 96/98/KE dwar it-tagħmir marittimu
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 96/98/KE tal-20 ta’ Diċembru 1996 dwar it-tagħmir marittimu (1), u b’mod partikolari l-Artikolu 17 tagħha,
Billi:
(1)
Għall-finijiet tad-Direttiva 96/98/KE, il-konvenzjonijiet internazzjonali u l-istandards tal-ittestjar għandhom japplikaw fil-verżjonijiet aġġornati tagħhom.
(2)
Għadd ta’ emendi għall-konvenzjonijiet internazzjonali u l-istandards tal-ittestjar applikabbli daħlu fis-seħħ mill-adozzjoni tal-aħħar att ta’ emenda għad-Direttiva 96/98/KE. Dawk l-emendi għandhom jiġu inkorporati fid-Direttiva 96/98/KE.
(3)
Fl-istess perjodu l-Organizzazzjoni Marittima Internazzjonali u l-organizzazzjonijiet Ewropej għall-istandardizzazzjoni ukoll adottaw standards, fosthom standards dettaljati tal-ittestjar għal għadd ta’ oġġetti ta’ tagħmir li huma elenkati fl-Anness A.2 għad-Direttiva 96/98/KE jew li, għalkemm mhux elenkati, jitqiesu rilevanti għall-għanijiet ta’ dik id-Direttiva. Għalhekk oġġetti ta’ tagħmir bħal dawn għandhom jiġu inklużi fl-Anness A.1 jew trasferiti mill-Anness A.2 għall-Anness A.1, kif xieraq.
(4)
Għalhekk, id-Direttiva 96/98/KE għandha tiġi emendata skont dan.
(5)
Huwa raġonevoli li t-tagħmir li qed jiġi suġġett għall-ewwel darba reċentement għal rekwiżiti armonizzati skont din id-Direttiva u mmanifatturati qabel l-iskadenza tal-limitu taż-żmien għall-implimentazzjoni ta’ din id-Direttiva jitħalla jitqiegħed fis-suq u abbord vapur tal-Komunità matul perjodu ta’ tranżizzjoni.
(6)
Il-miżuri previsti f’din id-Direttiva huma skont l-opinjoni tal-Kumitat dwar Ibħra Sikuri u l-Prevenzjoni ta’ Tniġġis minn Vapuri (COSS),
ADOTTAT DIN ID-DIRETTIVA:
Artikolu 1
L-Anness A għad-Direttiva 96/98/KE għandu jinbidel bit-test fl-Anness ta’ din id-Direttiva.
Artikolu 2
It-tagħmir elenkat fil-kolonna 1 tal-Anness A.1 bħala “oġġett ġdid” jew li ġie ttrasferit mill-Anness A.2 li kien manifatturat qabel it-30 ta’ Novembru 2013 f’konformità mal-proċeduri għall-approvazzjoni tat-tip li diġà kienu fis-seħħ qabel dik id-data fit-territorju ta’ Stat Membru jistgħu jibqgħu jitqiegħdu fis-suq u abbord vapur tal-Komunità sat-30 ta’ Novembru 2015.
Artikolu 3
1. L-Istati Membri għandhom jadottaw u jippubblikaw, sa mhux iktar tard mit-30 ta’ Novembru 2013, il-liġijiet, ir-regolamenti, u d-dispożizzjonijiet amministrattivi neċessarji sabiex ikunu f’konformità ma’ din id-Direttiva. Għandhom jikkomunikaw it-test ta’ dawk id-dispożizzjonijiet lill-Kummissjoni minnufih.
Għandhom japplikaw dawk id-dispożizzjonijiet mit-30 ta’ Novembru 2013
Meta l-Istati Membri jadottaw dawk id-dispożizzjonijiet, dawn għandhom jirreferu għal din id-Direttiva jew ikunu akkumpanjati mit-tali referenza waqt il-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir it-tali referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
Artikolu 4
Din id-Direttiva għandha tidħol fis-seħħ fl-għoxrin jum wara dak li fih tiġi pubblikata f’Il-Ġurnal Uffiċjali tal-Unjoni Ewropea.
Artikolu 5
Din id-Direttiva hija indirizzata lill-Istati Membri.
Magħmul fi Brussell, il-25 ta’ Ottubru 2012.

Labels: 7
8
13